Gepubliseer op 28 Mei 2018
Hierdie projek is geskep om dit vir Helderberg Gemeente makliker te maak om betrokke te raak by noodlenigingsaksies wanneer rampe soos brande of vloede gemeenskappe in die Helderberg-kom raak.
Na gelang van die ramp en die daar-opvolgende behoeftes, kan dit gebeur dat daar mense nodig is om onmiddellik hulp te verleen (hetsy met tyd en arbeid, of skenkings). As die onmiddellike behoeftes bevredig is, kan dit dalk nodig wees om langer termyn behoeftes aan te spreek: byvoorbeeld kos, klere of huisware aan iemand wat alles in ’n brand verloor het.>>
As die ramp buite die Helderberg-area plaasvind, sal ons die situasie evalueer en besluit óf en hoe ons kan help. Die Rampbestuurprojek is byvoorbeeld vandeesweek genader om hulp te verleen nadat ’n koshuis by die De la Bat Skool vir Dowes in Worcester afgebrand het. Ons sal hopelik binnekort ’n lys van benodighede van hulle af ontvang. Hou gerus die Helderstem en Helderberg Gemeente se Facebook-blad dop vir meer inligting.
Die doel van die projek is om Jesus se liefde uit te straal aan mense in nood en by te dra tot die beeld van ’n omgee-gemeenskap wat ’n helpende hand uitsteek na mense wat swaarkry.